कम्‍युनिस्‍ट आंदोलन का पुराना इतिहास दलित-उत्‍पीड़न के विरुद्ध मजबूती से खड़ा होने का इतिहास रहा है। लेकिन संसदीय जड़वामनवाद और अर्थवादी भिखमंगई एवं सौदेबाजी की राजनीति में गले तक धँसने के बाद, सभी चुनावी वामपंथी पार्टियाँ भी दलितों के उत्‍पीड़न के विरुद्ध जुझारू आंदोलन और जाति-व्‍यवस्‍था विरोधी साहसिक सामाजिक-सांस्‍कृतिक आंदोलन संगठित कर पाने का जज्‍़बा और कूवत खो चुकी हैं। हालत यह है कि इन पार्टियों के अधिकांश नेता, कार्यकर्ता और इनसे जुड़े लेखक, बुद्धिजीवी अपनी निजी जिन्‍दगी में जाति-धर्म के रीति-रिवाजों का पालन करते हैं। फिर दलित गरीबों की बहुसंख्‍यक आबादी भला क्‍यों इन्‍हें अपना माने और किस भरोसे के सहारे इनके साथ खड़ी हो?नक्‍सलबाड़ी किसान उभार से उपजे कम्‍युनिस्‍ट क्रांतिकारी आंदोलन का मुख्‍य आधार गाँवों में दलितों और आदिवासियों की भूमिहीन आबादी के ही बीच था और पहली बार दलितों ने उनके नेतृत्‍व में संगठित होकर अपने उत्‍पीड़न का मुँहतोड़ जवाब दिया था। आज भी, उन इलाकों में, जहाँ इस आंदोलन का आधार था, दलित ज्‍यादा शान से सिर उठाकर चलते हैं। लेकिन विचारधारात्‍मक कमज़ोरी और भारतीय क्रांति के कार्यक्रम की ग़लत समझ के कारण यह कम्‍युनिस्‍ट क्रांतिकारी आंदोलन फूट-दर-फूट का शिकार होकर बिखर गया।कम्‍युनिस्‍ट क्रांतिकारी आंदोलन आज नयी ज़मीन पर अपने पुनर्निर्माण की कोशिश कर रहा है। ऐसे में, उसका एक बुनियादी कार्यभार है कि वह जाति व्‍यवस्‍था के समूल नाश के दूरगामी संघर्ष और जातिगत उत्‍पीड़न के विरुद्ध जुझारू प्रतिरोध के फौरी संघर्ष को लगातार चलाये। जाति-व्‍यवस्‍था विरोधी संघर्ष भारत में समाजवाद के लिए संघर्ष का एक अनिवार्य बुनियादी घटक है। ग़ैर दलित ग़रीब मेहनतक़शों में जो जातिवादी मिथ्‍याचेतना है, उसके विरुद्ध सांस्‍कृतिक-वैचारिक-शैक्षिक धरातल पर लगातार काम करना होगा। सबसे पहले तो यह ज़रूरी है कि सच्‍चे कम्‍युनिस्‍ट इस मायने में स्‍वयं नज़ीर पेश करें और यह साबित करें कि वे निजी जिन्‍दगी में जाति-धर्म की रूढ़ि‍यों को रत्‍ती भर भी नहीं मानते। दूसरे, दलित मेहनतक़शों को भी, लगातार उनके बीच काम करके, यह विश्‍वास दिलाना होगा कि इस या उस दलितवादी पार्टी या नेता का वोट बैंक बने रहकर वे खुद को ही ठगते हैं और पूँजीवादी व्‍यवस्‍था (जो जाति व्‍यवस्‍था की पोषक है) की उम्र बढ़ाने का काम करते हैं। साथ ही, जो सुविधाभोगी दलितवादी सिर्फ गरमागरम बात बहादुरी करते हैं, वे भी उन्‍हें ठगते हैं।